Document ID: /roh_data/filtered/fineweb-2-filterrobots_roh.jsonl.gz/28020

Sco quai che las dus furnarias Surmiranas scrivan en ina communicaziun, surpiglia la furnaria Casparin la gronda part dals emploiads. La producziun per tut las filialas vegn fatga a Savognin. Cun lavurar en dus turnus saja pussaivel dad augmentar la capacitad da producziun en la furnaria existenta.
Gia la segunda surpigliada
Heidi e Daniele Forino han surpiglià l’onn 2014 la furnaria Casparin, avant vegniva quella manada da Tona e Silva Casparin. Ussa daventa la furnaria puspè pli gronda. Suenter la surpigliada vegnan a lavurar radund 30 persunas per la furnaria Casparin.
Wagner's surpiglia Cazas
La filiala a Cazas na vegn betg surpigliada da la furnaria Casparin. La filiala a Cazas maina en l'avegnir la furnaria Wagner’s da Tusaun, ha la furnaria confermà envers RTR.